Všeobecne záväzného nariadenia obce č. 3/2017  o umiestňovaní volebných plagátov

 a iných nosičov informácií počas volebnej kampane 

na území obce Košolná

          Obecné zastupiteľstvo obce Košolná  v zmysle § 6 a §11  odst.4  písm. g) zákona 369/1990 Zb. o obecnom zriadení v znení neskorších zmien a doplnkov, § 16 zákona č 181/2014 Z.z. O volebnej kampani a podľa zákona č.85/2005 Z.z. O politických stranách a politických hnutiach v znení neskorších predpisov vydáva Všeobecne záväzné nariadenie obce 3/2017 o umiestňovaní volebných plagátov a iných nosičov informácií počas volebnej kampane na území obce Košolná 

Článok.1 
Účel nariadenia
1. Účelom tohto všeobecne záväzného nariadenia (ďalej len „VZN“) je vyhradiť miesta na umiestňovanie volebných plagátov a iných nosičov informácií (ďalej len „volebné plagáty“) počas volebnej kampane pre voľby do Národnej rady Slovenskej republiky, do orgánov samosprávy obcí, do orgánov samosprávnych krajov a do Európskeho parlamentu na území obce Košolná.

2. Ustanovenia tohto VZN sa môžu použiť primerane aj na umiestňovanie volebných plagátov počas kampane pred voľbou prezidenta Slovenskej republiky a kampane pred referendom. 

3. Volebnou kampaňou sa pre účely tohto VZN rozumie činnosť politickej strany, koalície alebo nezávislého kandidáta, prípadne ďalších subjektov zameraná na podporu alebo slúžiaca na prospech kandidujúcej politickej strany, koalície alebo nezávislého kandidáta formou umiestňovania plagátov, prípadne iných nosičov informácií na verejných priestranstvách obce. Podrobnosti o podmienkach volebných kampaní ustanovuje platná legislatíva SR. 

Článok 2

Vyhradenie miest na umiestňovanie volebných plagátov
1. Umiestňovať volebné plagáty, prípadne iné nosiče informácií (ďalej len „volebné plagáty“) v čase volebnej kampane možno len na miestach vyhradených v súlade s týmto VZN.

2. Na umiestňovanie volebných plagátov je vyhradené miesto na tento účel a na čas volebnej kampane – informačný panel umiestnený na verejnom priestranstve v centre obce pri autobusovej zastávke.

3. Plocha pre účely umiestnenia volebných plagátov bude rozdelená tak, aby rozdelenie zodpovedalo zásadám rovnosti kandidujúcich politických strán alebo koalícií a nezávislých kandidátov. 

Článok 3

Zásady umiestňovania volebných plagátov

1. Kandidujúca politická strana, koalícia alebo nezávislý kandidát, prípadne ďalší subjekt zameraný na podporu alebo slúžiaci na prospech kandidujúcej politickej strany, koalície alebo nezávislého kandidáta (ďalej len „kandidujúci subjekt“) požiada Obec Košolná o pridelenie miesta.

2. Kandidujúcemu subjektu, ktorý si podal žiadosť podľa ods. 1 tohto Článku sa pridelí v zmysle zásady rovnosti rovnako veľká plocha označená číslom. Reálne rozdelenie vyhradenej plochy pre jednotlivé volebné plagáty obec vykoná až po zverejnení vyžrebovaných čísiel zaregistrovaných kandidátnych listín. Číslo plochy v prípade volieb do Národnej Rady Slovenskej republiky a Európskeho parlamentu je totožné s číslom zaregistrovanej kandidátnej listiny kandidujúceho subjektu zverejneného ústrednou volebnou komisiou. V prípade volieb do orgánov samosprávnych krajov a volieb do orgánov samosprávy obcí sa číslo plochy na umiestňovanie volebných plagátov určí žrebovaním. Ak kandidujúci subjekt nevyužije plochu mu určenú, nemôže túto plochu využiť iný kandidujúci subjekt.

3. Plocha vymedzená v ods. 1 tohto článku na umiestňovanie volebných plagátov sa kandidujúcim subjektom poskytuje bezplatne. 

4. Umiestňovanie volebných plagátov na určenom mieste si každý kandidujúci subjekt zabezpečí sám na vlastné náklady ako aj odstránenie volebných plagátov do 30 dní po voľbách resp. referende. 

5. Kandidujúci subjekt zodpovedá za obsah umiestňovaných volebných plagátov. Obec zakazuje kandidujúcim subjektom používať na všetkých svojich volebných plagátoch symboly obce (erb, vlajku, pečať, zástavu).

6. Umiestňovanie volebných plagátov na pevne zabudovaných informačných, reklamných a propagačných zariadeniach, ako aj na vonkajšej alebo vnútornej strane objektov vo vlastníctve fyzických alebo právnických osôb, okrem objektov vo vlastníctve obce Košolná, nie je ustanoveniami tohto VZN dotknuté. 

7. Na ostatných miestach verejného priestranstva a jeho zariadeniach je umiestňovanie volebných plagátov zakázané.

Článok 4

Kontrola
Kontrolu dodržiavania ustanovení tohto nariadenia vykonávajú : 

a) hlavný kontrolór obce,

b) poverení zamestnanci obecného úradu

Záverečné ustanovenia 

1. Podľa § 6, ods. 3 zákona č. 369/1990 Zb. o obecnom zriadení v znení neskorších predpisov bol návrh tohto VZN zverejnený na úradnej tabuli obce a internetovej stránke obce od 14.6.2017 do 28.6.2017.

2. Dňom účinnosti tohto VZN č. 3/2017 sa ruší VZN č.1/2006 o vylepovaní volebných plagátov. 

3. Obecné zastupiteľstvo v Košolnej sa na tomto VZN uznieslo dňa 28.6.2017 uznesením 38/2017..

V Košolnej dňa 28.6.2017

Vyvesené dňa : 07.07.2017

Zvesené dňa: …..........................

                                                                                 


PhDr. Martin Halaksa 

                                                                                         

       starosta obce

